ORDE do 28 de abril de 2010 pola que se regula o procedemento de adxudicación de prazas para fillas/os do persoal dos servizos centrais da Xunta de Galicia, na escola infantil 0-3 de Vite, dependente da Consellería de Traballo e Benestar e do persoal do Complexo Administrativo da Xunta de Galicia en Vigo, na escola infantil do Complexo Administrativo da Xunta de Galicia en Vigo para o curso 2010/2011.
CONSELLERÍA DE TRABALLO E BENESTAR — III. OUTRAS DISPOSICIÓNS — 06/05/2010

A Comunidade Autónoma de Galicia ten competencia exclusiva en materia de asistencia social, segundo o disposto no artigo 27.23º do seu Estatuto de autonomía.
A Lei 13/2008, do 3 de decembro, de servizos sociais, inclúe, no seu artigo 3º e) como un dos obxectivos do sistema galego de servizos sociais, proporcionar oportunidades e recursos que garantan a igualdade entre mulleres e homes e posibiliten a conciliación entre a vida persoal, familiar e laboral, e no artigo 3º i) garantir o apoio ás familias como marco de referencia en que se desenvolven as persoas.
Así mesmo, a Lei 3/1997, do 9 de xuño, galega da familia, da infancia e da adolescencia, establece no seu artigo 15 b) que a Xunta de Galicia promoverá os recursos destinados á atención á primeira infancia, procurando que dispoñan dos medios necesarios para o seu desenvolvemento integral.
O Decreto 335/2009, do 11 de xuño, polo que se establece a estrutura orgánica da Consellería de Traballo e Benestar, no seu artigo 12º atribúe á Secretaría Xeral de Familia e Benestar, entre as súas funcións, a xestión das políticas autonómicas en materia de acción social de apoio á familia, segundo o disposto nas dúas leis anteriores.
Por outra banda e dentro da política de fomento da acción social que está levando a cabo a Xunta de Galicia co seu persoal inclúese, entre outras, a atención ás necesidades derivadas da situación familiar. Tales necesidades, apreciadas pola Administración, foron, así mesmo, postas de manifesto en diversas ocasións polas organizacións sindicais con representación entre o citado colectivo.
Polo exposto e sendo consciente a administración destas necesidades e co ánimo de facilitar na medida do posible a conciliación persoal, familiar e laboral das/os traballadoras/es dos servizos centrais da Xunta e do Complexo Administrativo da Xunta en Vigo, a Consellería de Traballo e Benestar pon á disposición deste persoal en Galicia a escola infantil 0-3 de Vite e a escola infantil 0-3 do Complexo Administrativo da Xunta en Vigo, para a atención das/os súas/seus fillas/os de idades comprendidas entre os 0 e os 3 anos.
Por todo o exposto, en virtude das competencias que teño atribuídas,
DISPOÑO:
Artigo 1º.-Obxecto.
Esta orde ten por obxecto regular o procedemento de adxudicación de prazas para fillas/os do persoal dos servizos centrais da Xunta de Galicia na escola infantil 0-3 de Vite da cidade de Santiago de Compostela e para fillas/os do persoal do Complexo Administrativo da Xunta en Vigo na escola infantil 0-3 do Complexo Administrativo da Xunta en Vigo, dependentes da Consellería de Traballo e Benestar, tanto no relativo ás solicitudes de novo ingreso e de reserva de praza como á cobertura de vacantes que poidan producirse ao longo do curso 2010/2011.
Artigo 2º.-Requisitos.
Para a cobertura destas prazas establécense como requisitos:
-Ser filla/o do persoal dos servizos centrais da Xunta de Galicia ou do persoal do Complexo Administrativo da Xunta en Vigo ou estar acollida/o legalmente por algunha/algún delas/es, sen perxuízo do disposto no artigo 7.2º.
-Que a/o nena/o nacese no momento de presentación da solicitude.
-Ter como mínimo 3 meses de idade na data de ingreso e non ter cumpridos os 3 anos antes do 31 de decembro de 2010.
Artigo 3º.-Servizos e horarios.
1. Os servizos dos centros desagréganse en dúas opcións: asistencia con comedor e asistencia sen comedor. As/os usuarias/os que opten polo servizo de asistencia sen comedor ateranse aos horarios establecidos no centro para estes efectos.
A opción de servizos elixida farase constar nos impresos de solicitude de novo ingreso ou renovación de praza e deberá manterse durante todo o curso salvo circunstancias sobrevidas, debidamente acreditadas, que xustifiquen a necesidade de modificación da opción elixida inicialmente.
2. A permanencia das/os nenas/os no centro será con carácter xeral dun máximo de 8 horas diarias, agás causas excepcionais e convenientemente xustificadas, que valorará a comisión de baremación a que se refire o artigo 8 desta orde.
3. Os centros permanecerán abertos de luns a venres, excluídos os días considerados festivos no calendario laboral, e os días 1, 2 e 3 de setembro e 24 e 31 de decembro.
As/os usuarias/os poderán asistir ao centro un máximo de 11 meses dentro do período comprendido entre setembro de 2010 e agosto de 2011.
Por causas debidamente xustificadas pódese admitir a asistencia da/o nena/o os 12 meses. En tales circunstancias deberase formular unha solicitude cunha antelación mínima dun mes, que será autorizada polo departamento territorial da Consellería de Traballo e Benestar de Vigo, no caso da escola infantil 0-3 do Complexo Administrativo da Xunta en Vigo, ou pola Secretaría Xeral de Familia e Benestar, no caso da escola infantil 0-3 de Vite.
A escola infantil de Vite permanecerá aberta no mes de agosto.
Os días 27, 28, 29 e 30 de decembro, e 18, 19 e 20 de abril, permanecerá aberta só cando exista demanda suficiente para crear unha unidade internivelar (15 nenos/as de entre 0-3 anos) e non permaneza aberta a escola infantil Santa Susana. De ser o caso, o seu peche diario realizarase ás 17.00 horas.
A apertura en agosto, e os días 27, 28, 29 e 30 de decembro, e 18, 19 e 20 de abril da escola infantil do Complexo Administrativo da Xunta en Vigo estará condicionada ás quendas que se establezan para a apertura das escolas infantís 0-3 da Consellería de Traballo e Benestar na cidade de Vigo.
Artigo 4º.-Solicitudes.
As solicitudes, por parte das/os nais/pais ou representantes legais das/os nenas/os, presentaranse segundo os modelos normalizados recollidos nesta orde:
Anexo I e I bis-Reserva de praza.
Anexo II e II bis-Novo ingreso.
Os impresos de solicitude para a escola infantil de Vite facilitaranse no propio centro, na Secretaría Xeral de Familia e Benestar, no rexistro único da Consellería de Presidencia, Administracións Públicas e Xustiza e nos enderezos electrónicos (
http://benestar.xunta.es
) e (http://www.escolasinfantis.net).
Os impresos de solicitude para a escola infantil do Complexo Administrativo da Xunta en Vigo facilitaranse no propio centro, no Servizo de Familia e Menores do Departamento Territorial de Traballo e Benestar de Vigo e nos enderezos electrónicos:
http://benestar.xunta.es
http://www.escolasinfantis.net
4.1. Reserva de praza.
As/os nais/pais ou representantes legais das/os nenas/os xa matriculadas/os no centro que desexen renovar praza nel, deberán cubrir telematicamente o modelo oficial de reserva de praza recollido nesta orde -anexo I ou I bis-, en que deberán figurar os ingresos económicos actualizados (xustificación de ingresos segundo se establece no punto 2 deste artigo para o novo ingreso).
As variacións alegadas neste anexo serán cumpridamente xustificadas.
Non poderá renovar praza quen no momento de formalizar a súa solicitude manteña algunha mensualidade sen pagar de calquera curso.
4.2. Novo ingreso.
A solicitude de novo ingreso formularase segundo o modelo oficial recollido nesta orde -anexo II ou II bis-xunto coa solicitude, achegaranse os seguintes documentos:
-Fotocopia do DNI da/o solicitante ou, se é o caso, da/o representante legal, só no caso de non prestar autorización á Consellería de Traballo e Benestar para solicitar ese dato do Ministerio de Presidencia, de conformidade co Decreto 255/2008, do 23 de outubro, polo que se simplifica a documentación para a tramitación dos procedementos administrativos e se fomenta a utilización de medios de electrónicos.
-Fotocopia cotexada do libro de familia, ou no seu defecto, doutro documento que acredite oficialmente a situación familiar.
-Fotocopia cotexada da última nómina en que se acredite estar traballando nos servizos centrais da Xunta de Galicia ou no Complexo Administrativo da Xunta de Galicia en Vigo.
-Xustificación de ingresos: a presentación de solicitude comportará a autorización á Consellería de Traballo e Benestar para obter da Axencia Estatal da Administración Tributaria e da Consellería de Facenda os datos de carácter tributario necesarios para a determinación da renda da unidade familiar. Para estes efectos todos os membros con ingresos que compoñen a unidade familiar deberán asinar o anexo IV ou IV bis desta orde. No caso de non prestar a citada autorización, a/o interesada/o achegará, xunto coa solicitude, declaración do IRPF ou, de ser o caso, certificado da Axencia Tributaria, referentes ao exercicio 2008.
Considerarase unidade familiar, para estes efectos, a formada polas/os nais/pais e fillas/os menores de 18 anos, ou fillas/os maiores de 18 cunha minusvalidez superior ao 33%. No caso de familias monoparentais, incrementarase nun 0,8 o número real de membros da unidade familiar.
-No caso de nenas/os con necesidades de apoio específico, informe do Equipo de Valoración e Orientación do departamento territorial correspondente da Consellería de Traballo e Benestar en que se indique a necesidade de integración da/o nena/o, se é o caso.
-O certificado do recoñecemento do grao de minusvalidez, se é o caso, só cando non sexa expedido pola Comunidade Autónoma de Galicia. Esta circunstancia só se baremará no caso de ter un grao de minusvalidez recoñecido do 33% ou maior.
Artigo 5º.-Lugar e prazo de presentación de solicitudes.
1. O prazo de presentación de solicitudes, tanto de reserva de praza como de novo ingreso, será desde o día de publicación da orde ao 15 de maio de 2010, ambos os dous incluídos.
2. Todas/os solicitantes cubrirán a solicitude e os anexos en liña, como formulario electrónico, que atoparán na páxina web
http://benestar.xunta.es. Con posterioridade, e antes de que finalice o prazo citado no punto 1, aquelas/es que non dispoñan de certificado dixital para asinar o anexo IV ou IV-bis e/ou que teñan que achegar documentación, presentarán a solicitude, xunto con aquela, para a escola infantil 0-3 de Vite na Oficina de Rexistro Único e Información da Consellería de Presidencia, Administracións Públicas e Xustiza, e para a escola infantil 0-3 do Complexo Administrativo da Xunta de Galicia en Vigo, no rexistro único do Complexo Administrativo da Xunta en Vigo, sen prexuízo do disposto no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común (BOE nº 285, do 27 de novembro
) modificada pola Lei 4/1999, do 13 de xaneiro (BOE nº 16, do 19 de xaneiro e BOE nº 30, do 4 de febreiro).
3. Con carácter excepcional poderanse presentar solicitudes fóra do prazo establecido no punto 1 deste artigo nos seguintes casos:
a) Nacemento, acollemento ou adopción da/o nena/o con posterioridade ao prazo de presentación de solicitudes.
b) Cambio de concello de residencia da unidade familiar.
c) Outras circunstancias que motivadamente aprecie a Secretaría Xeral de Familia e Benestar para as/os solicitantes na escola infantil de Vite ou o Departamento Territorial da Consellería de Traballo e Benestar de Vigo para as/os solicitantes na escola infantil do Complexo Administrativo da Xunta de Galicia en Vigo.
As solicitudes presentadas fóra de prazo deberán ir xunto coa xustificación acreditativa da circunstancia que as motiva. Así mesmo, estarán condicionadas á existencia de prazas dispoñibles para o grupo de idade da/o nena/o.
Artigo 6º.-Emenda.
No caso de que as solicitudes de reserva de praza ou novo ingreso non reúnan os requisitos exixidos, a Secretaría Xeral de Familia e Benestar, no caso das/dos solicitantes na escola infantil de Vite, ou o Departamento Territorial da Consellería de Traballo e Benestar de Vigo, para as/os solicitantes na escola infantil do Complexo Administrativo da Xunta de Galicia en Vigo, requirirán a/o interesada/o para que, nun prazo de dez días, corrixa os defectos detectados, con indicación de que, se así non se fixera, se considerará que desiste da súa petición.
Artigo 7º.-Baremo de admisión.
1. Se a demanda supera a oferta de prazas, aplicaráselles a todas as solicitudes o baremo que a continuación se especifica:
a) As/os solicitantes con irmá/án cunha praza adxudicada (renovada ou de novo ingreso) no centro para o que solicitan a praza terán prioridade na adxudicación.
b) Criterios económicos:
Renda per cápita mensual (RPC) da unidade familiar (nais/pais e fillas/os), referida ao IPREM (indicador público de rendas de efectos múltiples) vixente:
-Inferior ao 50% do IPREM: 4 puntos.
-Entre o 50% e o 75% do IPREM: 3 puntos.
-Superior ao 75% e inferior ao 100% do IPREM: 2 puntos.
-Igual ou superior ao 100% do IPREM: 1 punto.
Entenderase por RPC o resultado de dividir polo número de persoas que compoñen a unidade familiar (nais/pais e fillas/os), o cociente resultante de dividir por doce a suma dos ingresos totais da unidade familiar.
Para efectos desta orde, ten a consideración de ingresos a suma da base impoñible xeral máis a base impoñible do aforro do imposto sobre a renda das persoas físicas.
c) Criterios familiares:
-Por ocupación laboral da nai: 1 punto.
-Por ocupación laboral do pai: 1 punto.
-Por familia numerosa: 2 puntos.
-Por familia monoparental: 2 puntos.
-Por ter nado a/o nena/o nun parto múltiple: 1 punto.
-Por ter formalizado un acollemento familiar: 1 punto.
-Outras circunstancias sociofamiliares susceptibles de valoración a xuízo da comisión de baremación: ata 3 puntos.
A selección das solicitudes efectuarase en función da puntuación acadada segundo o citado baremo.
Para estes efectos todos os extremos alegados se acreditarán documentalmente.
No caso de obter igual puntuación daráselle prioridade á renda per cápita máis baixa, e trala aplicación deste criterio, terán preferencia as solicitudes de asistencia con servizo de comedor.
2. Na escola infantil do Complexo Administrativo da Xunta en Vigo adxudicaranse as prazas conforme a orde de prelación que segue:
1. Persoal da Xunta de Galicia con destino no Complexo Administrativo de Vigo.
2. Persoal da Xunta de Galicia con destino noutras dependencias distintas do Complexo Administrativo de Vigo.
3. Persoal de servizos do Complexo Administrativo.
4. Calquera outra persoa que o solicite.
Artigo 8º.-Comisión de baremación.
A comisión de baremación para a escola infantil de Vite terá a seguinte composición:
-Presidenta: subdirectora xeral de Familia e Menores.
-Secretaria/o: xefa/e de sección de Relacións Laborais, dependente da Subdirección Xeral de Traballo
-Vogais:
2 técnicas/os da Secretaría Xeral de Familia e Benestar.
1 funcionaria/o da Secretaría Xeral de Familia e Benestar.
O/a director/a da escola infantil 0-3 de Vite.
1 representante sindical do persoal funcionario.
1 representante sindical do persoal laboral.
A comisión de baremación para a escola infantil do Complexo Administrativo da Xunta en Vigo terá a seguinte composición:
-Presidenta: xefa/e do Departamento Territorial da Consellería de Traballo e Benestar de Vigo.
-Secretaria: xefa/e do Servizo de Familia e Menores.
-Vogais:
1 técnica/o do Servizo de Familia e Menores.
1 funcionaria/o do Servizo de Familia e Menores.
O/a director/a da escola infantil 0-3 do Complexo Administrativo da Xunta en Vigo.
1 representante da Xunta de Persoal.
Artigo 9º.-Relación provisional de admitidas/os.
1. Unha vez baremadas as solicitudes, a comisión fará pública a relación provisional de admitidas/os e a lista de espera, coa puntuación obtida por cada unha/un das/dos solicitantes. Esta relación poderase consultar nos servizos centrais da Consellería de Traballo e Benestar e da Consellería de Presidencia, Administracións Públicas e Xustiza, no Servizo de Familia e Menores do Complexo Administrativo da Xunta en Vigo, nas páxinas web: (
http://benestar.xunta.es
) e (http://www.escolasinfantis.net) e nos respectivos centros.
2. As/os solicitantes poderán efectuar as reclamacións que consideren oportunas no prazo dos dez días naturais posteriores á data da exposición pública da relación provisional.
Artigo 10º.-Relación definitiva de admitidas/os.
1. Unha vez examinadas e resoltas as posibles reclamacións, farase pública a relación definitiva de admitidas/os e a lista de espera coa puntuación obtida en cada caso, antes do 10 de xuño. Tales relacións exporanse nos servizos centrais da Consellería de Traballo e Benestar e da Consellería de Presidencia, Administracións Públicas e Xustiza, no Servizo de Familia e Menores do Complexo Administrativo da Xunta en Vigo, nas páxinas web (
http://benestar.xunta.es
) e (http://www.escolasinfantis.net) e nos respectivos centros.
A comisión elaborará a proposta de selección e determinará a tarifa ou as exencións aplicables en cada caso, sempre de acordo coas tarifas en vigor segundo o disposto no artigo 13. Resolverá, no caso da escola infantil de Vite, a/o secretaria/o xeral de Familia e Benestar, e para as solicitudes na escola infantil do Complexo Administrativo da Xunta de Galicia en Vigo resolverá a/o xefa/e do Departamento Territorial da Consellería de Traballo e Benestar en Vigo.
2. As resolucións recaídas seranlles notificadas ás/aos solicitantes admitidas/os. Estas/es terán que matricularse no centro en que obtivesen a praza segundo o disposto no artigo 11.
Contra estas resolucións, que non esgotan a vía administrativa, caberá interpoñer recurso de alzada ante a conselleira de Traballo e Benestar, no prazo dun mes contado a partir do día seguinte ao da notificación da resolución, no caso de resolución expresa. No caso de desestimación presunta, o prazo para interpoñer o recurso será de tres meses e contarase a partir do día seguinte a aquel en que se produzan os efectos do silencio administrativo.
3. Con carácter xeral o prazo máximo para resolver e notificar o procedemento previsto nesta convocatoria será de 6 meses contados a partir do día seguinte ao da publicación desta orde. Transcorrido o dito prazo sen recaer resolución expresa, as solicitudes consideraranse desestimadas.
Artigo 11º.-Matrícula.
1. As/os solicitantes admitidas/os disporán dun prazo de dez días naturais, dende o 15 ata o 25 de xuño de 2010, ambos os dous incluídos, para matricularse, presentando no centro onde obtivesen praza o impreso de matrícula debidamente cuberto acompañado de certificado médico da/do nena/o. O impreso de matrícula facilitarase nos propios centros, así como nas páxinas web (
http://benestar.xunta.es
) e (http://www.escolasinfantis.net). Para os ingresos fóra de prazo, os 10 días naturais contaranse dende o día seguinte ao da notificación da resolución da concesión da praza.
2. A formalización da matrícula no prazo sinalado é imprescindible para confirmar a praza. Se non se realiza a matrícula da/o nena/o no prazo sinalado, considerarase que o/a solicitante desiste na súa solicitude.
Artigo 12º.-Lista de espera.
1. A lista de espera estará constituída polas solicitudes de praza correctamente formuladas que non acaden a puntuación necesaria para obter praza, ordenadas segundo a puntuación obtida.
2. As baixas producidas ao longo do curso escolar cubriranse coas solicitudes que quedasen en lista de espera en cada grupo de idade, por rigorosa orde de puntuación.
3. As solicitudes que por circunstancias sobrevidas debidamente xustificadas, previstas no artigo 5.3º, non se presentaran nos prazos fixados nesta convocatoria, serán tramitadas e baremadas para a súa inclusión na lista de espera, ocupando o lugar que lles corresponde segundo a puntuación obtida.
Artigo 13º.-Tarifas.
1. Para a determinación das tarifas aplicables procederase segundo o establecido no Decreto 70/2002, do 28 de febreiro, polo que se aproba o réxime de prezos dos centros de atención á primeira infancia dependentes da Consellería de Familia e Promoción do Emprego, Muller e Xuventude (DOG nº 52, do 13 de marzo).
2. O pagamento de tarifas será mensual e deberanse aboar nos dez primeiros días de cada mes.
3. Todas/os as/os usuarias/os aboarán a contía de once mensualidades por curso, salvo as excepcións recollidas na normativa reguladora destes centros.
4. No caso de xornadas cunha duración máxima de 4 horas, o prezo que corresponda por asistencia reducirase nun 50 por cento.
5. Se por calquera motivo distinto ao período de vacacións anuais, o centro permanecese pechado durante un número superior a quince días hábiles consecutivos, non se aboará a tarifa que corresponda a este período.
6. A inasistencia do usuario durante un período determinado non supón redución ningunha nin exención da tarifa, mentres non se formalice a baixa correspondente.
Non obstante e con carácter excepcional, aquelas/es usuarias/os que por motivos de saúde deixen de asistir ao centro temporalmente estarán exentas/os de aboar a cota mensual desde o primeiro día do segundo mes natural seguinte á data de comezo do período de ausencia. Esta suspensión temporal durará ata o día primeiro do mes natural en que a/o usuaria/o se reincorpore. Non obstante, se a reincorporación se produce con posterioridade ao día 15 do mes, a cota correspondente a este mes reducirase nun 50%. Nestes casos a solicitude de exención da tarifa durante o período que corresponda, xunto coa acreditación documental da circunstancia que a motiva, deberá presentarse na Secretaría Xeral de Familia e Benestar, se se trata da escola infantil de Vite, e no Departamento Territorial da Consellería de Traballo e Benestar de Vigo, no caso da escola infantil do Complexo Administrativo da Xunta.
7. Ao longo do curso poderase proceder á revisión da tarifa fixada inicialmente, cando concorran e se xustifiquen variacións socioeconómicas na unidade familiar referidas aos seguintes casos:
a) Modificación das variables que determinan os descontos recollidos na normativa vixente en materia de prezos públicos.
b) Variacións nos seus ingresos, soamente se terán en conta as variacións de ingresos cando supoñan unha diminución ou incremento de máis do 20% no cómputo anual fronte aos ingresos declarados na solicitude de praza. Estas variacións deberán ter unha duración temporal dun mínimo de 4 meses para ser tidas en conta e xustificaranse por medio da declaración do IRPF, dun certificado emitido pola Axencia Estatal da Administración Tributaria, dun informe dos servizos sociais do concello de residencia ou por calquera outra documentación que, a xuízo do Departamento Territorial da Consellería de Traballo e Benestar de Vigo ou da Secretaría Xeral de Familia e Benestar, de ser o caso, xustifique e permita un novo cálculo da renda per cápita da unidade familiar.
c) A variación no número de membros da unidade familiar, se é o caso.
Neste senso, a/o beneficiaria/o queda obrigada/o a comunicar calquera variación que se produza ao respecto.
A modificación da tarifa, se é o caso, será resolta pola secretaria xeral de Familia e Benestar para a escola infantil de Vite e pola/o xefa/e do Departamento Territorial da Consellería de Traballo e Benestar no caso da escola infantil do Complexo Administrativo da Xunta en Vigo, e aplicarase a partir do primeiro día do mes natural seguinte ao da data da correspondente resolución.
Artigo 14º.-Baixas.
1. Causarase baixa no centro por algunha das circunstancias seguintes:
a) Por cumprimento da idade máxima regulamentaria de permanencia no centro.
b) Por solicitude das/os nais/pais ou representantes legais.
c) Por perda da condición de traballadora ou traballador da Xunta de Galicia
d) Por comprobación de falsidade nos documentos ou datos achegados.
e) Por incompatibilidade ou inadaptación absoluta da/o nena/o para permanecer no centro.
f) Por falta de asistencia continuada durante quince días sen causa xustificada.
g) Por non pagamento da cota establecida durante dous meses consecutivos ou tres alternos, calquera que sexa o curso escolar a que se refire a débeda, e sen prexuízo da reclamación da débeda polo procedemento regulamentariamente establecido.
2. Naqueles casos en que a baixa sexa xustificada e se prolongue máis dun mes, haberá que presentar xustificación con carácter mensual. O incumprimento desta obriga será causa de baixa.
3. As baixas na escola infantil de Vite serán resoltas pola secretaría xeral de Familia e Benestar e unha vez oída a dirección do centro e a/o interesada/o, agás a reflectida no punto b).
As baixas na escola infantil do Complexo Administrativo da Xunta en Vigo serán resoltas pola/o xefa/e do Departamento Territorial da Consellería de Traballo e Benestar de Vigo, unha vez oídas a dirección do centro e a/o interesada/o, agás a reflectida no punto b).
As baixas motivadas polo establecido no punto e) serán devoltas pola secretaría xeral de Familia e Benestar, a proposta da/o xefa/e do Departamento Territorial da Consellería de Traballo e Benestar de Vigo, unha vez oída a dirección do centro.
4. As baixas producidas ao longo do curso escolar por calquera dos motivos anteriormente expostos cubriranse coas solicitudes que quedasen en lista de espera en cada grupo de idade, por rigorosa orde de puntuación.
Disposición adicional
Primeira.-Considérase persoal dos servizos centrais da Xunta de Galicia o persoal que preste servizos na presidencia, nas consellerías e nos organismos autónomos de carácter administrativo e financeiro con sede en Santiago.
Disposicións derradeiras
Primeira.-Facúltase a secretaria xeral de Familia e Benestar para que dite, no ámbito das súas competencias, as resolucións necesarias para o desenvolvemento e cumprimento desta orde.
Segunda.-Esta orde entrará en vigor o día da súa publicación no Diario Oficial de Galicia.
Santiago de Compostela, 28 de abril de 2010.
Beatriz Mato Otero
Conselleira de Traballo e Benestar
Ver referencia pdf "08500D007P065.PDF"